เกษตรกรผู้เลี้ยงแพะ ร่วมแข่งวิ่งแพะ “ศึกจ้าวลมกรด”คึกคัก
ที่สนามโรงพิธีช้างเผือกเทศบาลนครยะลา ปศุสัตว์ จ.ยะลา จัดกิจกรรม วิ่งแพะ “ศึกจ้าวลมกรด” ขึ้นที่บริเวณซุ้มปศุสัตว์ การจัดงาน“มหกรรมผลไม้และของดีเมืองยะลา 60” ระหว่างวันที่ 25-27 สิงหาคม 2560  เพื่อเสริมสร้างขวัญกำลังใจให้กับเกษตรกรผู้ลี้ยงแพะ และให้ผู้ที่เลี้ยงแพะ ได้มีโอกาสมาพบปะ ทำกิจกรรมร่วมกัน ผ่อนคลายความตึงเครียด สร้างความสนุกสนาน รวมทั้งยังเป็นการเสริมสร้าง ความรัก ความสามัคคี ของพี่น้องประชาชนในพื้นที่ จ.ยะลา อีกด้วย

ขณะบรรยากาศเป็นไปอย่างคึกคัก มีบรรดาเกษตรกรผู้เลี้ยงแพะ นำแพะทั้ง 8 อำเภอของ จ.ยะลา ประกอบด้วย อ.เมืองยะลา อ.เบตง อ.ธารโต อ.บันนังสตา อ.ยะหา อ.กาบัง อ.บันนังสตา และ อ.กรงปินัง มาเข้าร่วมการแข่งขัน วิ่งแพะเพศผู้และเพศเมีย ซึ่งกติกาของการแข่งวิ่งแพะ ผู้ที่ทำการแข่งขันจะต้องวิ่งตามแพะ พร้อมกับต้อนแพะ ให้แพะวิ่งไปตามลู่ให้เร็วที่สุด จึงจะเป็นผู้ชนะ โดยมีกองเชียร์ส่งเสียงเชียร์ อยู่รอบๆ กันอย่างสนุกสนาน นอกจากนี้ ก็ยังมีการแข่งขันเด็กวิ่งแข่งกับแพะ เพื่อสร้างการมีส่วนร่วมให้กับบรรดาลูกหลานของเกษตรกรผู้เลี้ยงแพะ โดยการแข่งขัน ก็จะนำแพะเพศผู้ซึ่งได้รับรางวัลชนะเลิศ มาวิ่งสู้กับเด็กๆ จำนวน 3 คน ใครวิ่งถึงเส้นชัยก่อนก็จะเป็นผู้ชนะ ได้รับรางวัล 500 บาทไป หลังเสียงกรรมการเป่านกหวีดเด็กๆ ต่างวิ่งกันสุดชีวิต เพื่อจะวิ่งให้ถึงเส้นชัยก่อนแพะ ผลปรากฏว่า แพะ เป็นฝ่ายชนะ เจ้าของแพะเป็นฝ่ายได้รับรางวัลไป ส่วนเด็กๆ ก็ได้รับเงินรางวัลปลอบใจจากนายสมพร เอ่งฉ้วน นายสัตวแพทย์ชำนาญการพิเศษ สำนักงานปศุสัตว์จังหวัดยะลา ซึ่งมาร่วมเป็นกำลังใจเกษตรกรที่มาเข้าร่วมกิจกรรมในครั้งนี้